Bikpela wari long climate change i bagarapim ol aelan long Pacific
Ol lida long wold ino ken pilai nabaut wantem laif blong ol aelan pipal blong Pacific na tu olgeta pipal long wold wantem ol wok blong daonim heve blong climate change.
Despla em toktok blong President bifo blong Kiribati, Anote Tong bihaenim ripot blong Intergovernmental Panel on Climate Change em oli bin tokaut long en long despla wik.
Oli kolim despla ripot olsem wanpla bikpla askim igo long ol gavman na bisnis long wold long lukluk strong nau long senisim ol wei em oli save mekim ol bisnis blong ol blong helpim long daonim climate change.
Ofis we emi save mekim ol bikpla toktok long wold long saed blong climate change i givim pinis tok lukaut long daonim mak blong global warming long 1.5 degrees, wanpla kaen mak em klostu olgeta kantri i wanbel long en.
Despla laen em oli kolim long Intergovernmental Panel on Climate Change itok ol kantri imas stop long iusim ol kaen samting olsem coal oa fossil fuels na taem blong stopim despla kaen wok emi wok long ron sot nau.
Despla ripot itok olsem climate change na mak blong ol solwara iwok long go antap bai bagarapim planti bikpla samting em istap nau long wold olsem ol coral reefs - inap bagarap na lus/
Professor Terry Hughes emi direckta blong Australian research council wantem cente for coral reef studies long James Cook University long Queensland, na emi tok sopos ples i hot moa iet despla bai kamapim bikpla heve tru long ol reefs.
Emi tok tu olsem Australia we isave kamapim na salim coal oa fossil fuel na kamapim planti green house gases imas tingting gut nau long daonim oa stopim ol despla wok.
Despla ripot i givim ol nogut piksa long saed blong ol heve blong climate change long ol Pacific aelan kantri,
Na President bifo blong Kiribati, Anote Tong itok olgeta kantri imas wokbung blong daonim despla wari long wonem olgeta pipal long wold bai kisim taem long climate change.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn